**Valtion vierastalo** on Helsingissä Munkkiniemessä Kalastajatorpantie 3:ssa sijaitseva Suomen valtion omistama Valtioneuvoston edustustila. Talon on suunnitellut arkkitehti Einari Teräsvirta, ja se on valmistunut vuonna 1984.

Vierastalon suunnittelu alkoi 1970-luvun lopulla, koska Suomessa ei ollut asianmukaisia tiloja korkean tason valtiovierailujen järjestämiseen.
Valtion vierastalo päätettiin rakentaa Munkkiniemeen hotelli Kalastajatorpan läheisyyteen. Näin talolle ei tarvittu omaa henkilökuntaa, vaan valtioyhtiö Arctian omistama hotelli hoiti sen palvelut. Tontti lohkaistiin Gert Skytten puistosta. Arctian mukaan talo oli maailman ensimmäinen varta vasten valtion vieraille suunniteltu rakennus. Palveluista vastaa nyttemmin Hilton Helsinki Kalastajatorppa.

Sisustuksen suunnitteli sisustusarkkitehti Antti Nurmesniemi työryhmänsä kanssa. Tavoitteena oli tuolloin "nykyaikainen suomalainen ilme". Materiaalit olivat pääosin kotimaisia ja kalusteet suomalaista tuotantoa. Huonekalut ovat pääasiassa Alvar Aallon töitä. Sisustus sai aikoinaan vuolaita kehuja ja Nurmesniemi palkittiin Vuoden sisustusarkkitehtina. Sittemmin sisustuksen nähtiin jääneen ajastaan jälkeen, mutta sitä uudistettiin peruskorjauksessa vuosina 2022–2024.

Rakennuksen kerrosala on 2 500 m², ja siitä keskeinen osa on 170 m²:n kokoinen päävieraan tila. Talossa on kaikkiaan 11 majoitushuonetta, oleskelutila, saunaosasto, uima-allas ja ruokasali 20:lle vieraalle. Turvallisuussyistä talon sisätiloja on esitelty harvoin.

Taloon hankittiin kaksi tilausteosta: pääportaiden nimetön kattoveistos on Raimo Utriaisen, toisen kerroksen ruokasalissa on Airi Snellman-Hännisen *Talvimeri*. Lisäksi huoneissa on teoksia suomalaistaiteilijoilta Sam Vanni, Pentti Kaskipuro, Ulla Rantanen, Reino Hietanen, Rafael Wardi ja Timo Sarpaneva.

Taloa käytetään muun muassa valtiovieraiden majoittamiseen. Muun muassa turvajärjestelyjen ansiosta Kalastajatorppa ja Vierastalo sopivat hyvin arvovieraiden majoittamiseen. Vierastalo toimii korkean tason vierailujen majoituspaikkana kymmenisen kertaa vuodessa. Esimerkiksi Venäjän presidentti Boris Jeltsin yöpyi Valtion vierastalossa 1997, Yhdysvaltain presidentti George Bush vuonna 1990, Kiinan presidenttipari vuonna 2017 ja Donald Trump vuonna 2018. Presidentti Mauno Koivisto asui talossa muutaman päivän huhtikuussa 1986 virkamieslakon vuoksi.

Peruskorjaus 2022–2024
----------------------

Valtion vierastalo peruskorjattiin vuosina 2022–2024. Kiinteistön talotekniikka uusittiin kokonaan, julkisivupinnat kunnostettiin ja rakennuksen turvallisuutta kehitettiin. Sisustusta ja tiloja uudistettiin ja entistettiin alkuperäistä arkkitehtuuria kunnioittaen. Rakennuksen katolle asennettiin aurinkopaneelit ja lämmityksessä siirryttiin pääosin maalämpöön.

Presidentin virka-asuntona
--------------------------

Valtion vierastalo toimii 2024–2026 tasavallan presidentti Alexander Stubbin tilapäisenä virka-asuntona, kun tasavallan presidentin virka-asunto Mäntyniemi peruskorjataan. Stubb kertoi virkaanastujaispäivänsä lehdistötilaisuudessa, että perheen kesken he käyttävät talosta nimitystä Torppa, koska se kuulostaa kodikkaammalta kuin Valtion vierastalo.

Lähteet
-------

1. 1 2 3 4  Valtion vierastalo, Kalastajatorppa 100 vuotta
2. ↑  Valtioneuvoston kanslian työjärjestys 45§
3. ↑  Valtion vieras nukkuu täällä – tällainen on Valtion vierastalo *Ilta-Sanomat*.  13.4.2013.
4. ↑  Valtion vierastalo Senaatti-kiinteistöt.
5. ↑  Kyheröinen, Kari: Lifestyle. Näin asuvat rikkaat.  *Suomen Kuvalehti*, 1988, nro 13, s. 78. Näköislehti (maksullinen).
6. 1 2 3  Täällä Kiinan presidenttipari yöpyi – Suomen arvovieraat majoittava Valtion vierastalo on hulppea kokonaisuus  5.4.2017. Iltasanomat.fi.
7. ↑  Vuoden kalustesuunnittelija (SIO), SIO ry. Internet Archive 21.10.2017. Viitattu 23.11.2021.
8. 1 2  Valtion vierastalon sisustus on Suomelle häpeäksi, kirjoitti HS:n lukija – Kiinteistöpäällikkö harmittelee arvostelua, tyyliguru Sami Sykön mukaan päivitystä todella tarvittaisiin *Helsingin Sanomat*.  25.7.2018. Viitattu 28.10.2021.
9. 1 2  Lyytinen, Jukka: Valtion vierastaloon vajaan 13 miljoonan remontti *Rakennuslehti*.  30.9.2022. Viitattu 12.2.2024.
10. 1 2 3 4  Marja Salomaa HS: Näistä syistä Kalastajatorppa on ylivoimainen paikka Trumpin yöpaikaksi *Helsingin Sanomat*.  15.7.2018. Viitattu 28.10.2021.
11. ↑  Täällä Trump yöpyi Helsingissä – harvinaiset kuvat varjellusta Valtion vierastalosta. Helsingin Sanomat 19.7.2018, viitattu 8.8.2018
12. ↑  Julkiset teokset, Raimo Utriainen (Arkistoitu – Internet Archive)
13. ↑  Täällä USA:n varapresidentti majoittuuArkistoitu kopio *Ilta-Sanomat*.  7.3.2011.  Arkistoitu 22.12.2015. Viitattu 12.12.2015.
14. ↑  Juuri tässä sviitissä Trumpit yöpyivät – harvinaiset valokuvat tarkasti varjellusta hulppeasta Valtion vierastalosta. Ilta-Sanomat 19.7.2018
15. ↑  Mitä-Missä-Milloin 1987, s. 66.
16. ↑  Särkkä, Heini: Stubb muuttaa presidenttinä lapsuuden maisemiin: Tällainen on presidentin väli­aikainen virka-asunto, jossa lukuisat maailman­johtajat ovat yöpyneet *Ilta-Sanomat*.  12.2.2024. Viitattu 12.2.2024.
17. ↑  Tasavallan presidentin lehdistötilaisuus *Yle Uutiset*.  1.3.2024. Viitattu 1.3.2024.

Aiheesta muualla
----------------

* Valtion vierastalo. Rakennushistoriallinen selvitys. (Arkistoitu – Internet Archive) ark-byroo, julk. Senaatti-kiinteistöt 2013
* Valokuvia Valtion vierastalon sisätiloista:
	+ Senaatti-kiinteistöt
	+ Ilta-Sanomat 2018
	+ Ilta-Sanomat 2017
	+ Ilta-Sanomat 2013